Nordjyllands Politi har stadig ikke fundet ud af, hvem der tirsdag den 11. november ringede til Gl. Lindholm Skole i Nørresundby og truede med at dræbe flere elever. Det fortæller politikommissær hos Nordjyllands Politi, Henrik Staal, til TV2/Nord. - Der er ikke noget nyt i sagen, og vi forfølger stadig elektroniske spor. Vi har været ude og snakke med adskillige vidner og personer, så vi er i stand til enten at afkræfte eller bekræfte vores teorier, siger Henrik Staal. Nordjyllands Politi meldte umiddelbart efter truslen ud, at de havde flere gode spor at gå efter i efterforskningen. Men indtil videre har sporene ikke ført dem frem til gerningsmanden. - Det peger i retning af, at der er tale om en person, der har relation til skolen. Vi kan ikke komme nærmere ind på det af hensyn til efterforskningen, siger Henrik Staal. Vi følger her på TV2/Nord selvfølgelig op på politiets efterforskning.
Nordjyllands Politi har talt med adskillige vidner i forbindelse med truslen mod Gl. Lindholm Skole. Gerningsmanden er dog stadig ikke fundet.